
Rīgā, 22.03.2021., Nr.2-10/14
Rīgas Tehniskai universitātei

Atzinums par studiju virziena “Transporta pakalpojumi” atvēršanu Rīgas Tehniskajā universitātē
Latvijas Darba devēju konfederācija (turpmāk - LDDK) ir izskatījusi Rīgas Tehniskās universitātes (turpmāk – RTU) 2022. gada 14. marta vēstuli Nr. 02000-2.2.1-e/20 un sniedz savu atzinumu par priekšlikumu atvērt jaunu studiju virzienu “Transporta pakalpojumi”, kurā tiks iekļauta pirmā līmeņa profesionālās augstākās izglītības studiju programma “Loģistika” un profesionālā maģistra studiju programma “Loģistika un piegāžu ķēdes drošība”. 
Ņemot vērā, ka: 
· abas studiju programmas jau ir izvērtētas atbilstoši Ministru kabineta 2018.gada 11.decembra noteikumiem Nr.795 “Studiju programmu licencēšanas noteikumi” un pēc būtības ir kvalitatīvas un atbilstošas visām izvirzītajām prasībām;
· studiju virziena atvēršana ir nepieciešama saistībā ar 2021.gada 9.novembrī veiktajiem grozījumiem Ministru kabineta noteikumos Nr. 322 “Noteikumi par Latvijas izglītības klasifikāciju”, kuros veiktas izmaiņas izglītības programmu grupās un ar tām saistītajās izglītības programmu kopās, tai skaitā izglītības programmu kopu “Loģistika” pārvietojot uz “Transporta pakalpojumu” izglītības programmu grupu;
· RTU jau līdz šim ir īstenojis studiju programmas loģistikas nozarē, kas ir ieguvušas pozitīvu vērtējumu līdzšinējos kvalitātes nodrošināšanas procesos;
· arī turpmāk ir nepieciešams sagatavot augsta līmeņa cilvēkkapitālu ar atbilstošu profesionālo kompetenci loģistikas nozarē,
LDDK atbalsta studiju virziena “Transporta pakalpojumi” atvēršanu RTU.

